Ֆարուք Լողօղլու

աջից|մինի|Օսման Ֆարուք Լողողլուն կենտրոնում։**Օսման Ֆարուք Լողօղլու** (, ), թուրք դիվանագետ և քաղաքական գործիչ, տարբեր տարիներին զբաղեցրել է Ադրբեջանում, Դանիայում և Ամերիկայի Միացյալ Նահանգներում Թուրքիայի արտաքին և լիազոր դեսպանի պաշտոնը։

## Կենսագրություն
Ֆարուք Լողօղլուն ծնվել է 1941 թվականի հոկտեմբերի 15-ին Թուրքիայի մայրաքաղաք Անկարայում։ Ավարտել է Տարսոնի ամերիկյան քոլեջը։ Քաղաքագիտության բակալավրի ու մագիստրոսի աստիճանները ստացել է Բրանդեյսի համալսարանում (Ուոլթեմ, Մասաչուսեթս), որտեղ սովորել է Վիենի միջազգային կրթաթոշակով։ 1970 թվականին էլ Փրինսթոնի համալսարանում ստացել է դոկտորական աստիճան։

## Կարիերա
Թուրքիայի արտաքին քաղաքական գերատեսչությունում Լողօղլուն ունի ավելի քան 35 տարվա աշխատանքային փորձ ու իր գործունեության ընթացքում մասնավորապես զբաղվել է Մերձավոր Արևելքի ու Եվրոպայի երկրների հետ Թուրքիայի հարաբերությունների հարցերով։ Լողօղլուն եղել է Եվրասիական ռազմավարական հետազոտությունների կենտրոնի նախագահ, որը Թուրքիայի առաջատար հետազոտական կնտրոններից մեկն է ու գործում է Անկարայում։ Բացի այդ, նա եղել է UNESCO-ում թուրքական ազգային հանձնաժողովի փոխղեկավար, Տարերային աղետների ժամանակ օգնության տրամադրման տեղական կամավորների հիմնադրամի գործող նախագահ, ինչպես նաև Թուրքիայի արտաքին գործերի նախարարության Ռազմավարական հետազոտությունների կենտրոնի խորհրդի անդամ։

Մինչ Թուրքիայի ԱԳՆ համակարգում աշխատանքը, Լողօղլուն 1969-1970 թվականներին քաղաքագիտություն է դասավանդել Վերմոնտի Միդլբերիի քոլեջում։

1973-1976 թվականներին զբաղեցրել է Եվրոպական տնտեսական համագործակցությունում Թուրքիայի մշտական ներկայացուցչության առաջին քարտուղարի, իսկ 1976-1978 թվականներին՝ Դաքքայում թուրքական դեսպանության նույն պաշտոնները։

1980-ական թվականներին դեսպան Լողօղլուն ղեկավարել է Թուրքիայի ԱԳՆ դեպարտամենտներից մեկը, որի լիազորությունների թվում էին Կիպրոսի ու Հունաստանի հետ հարաբերությունները։ 1980-1984 թվականներին էլ Նյու Յորքում ՄԱԿ-ի՝ Թուրքիայի մշտական առաքելությունում զբաղեցրել է խորհրդականի պաշտոն։

1986-1989 թվականներին Լողօղլուն եղել է Համբուրգում Թուրքիայի գլխավոր հյուպատոս։ 1998 թվականին էլ նշանակվել է արտաքին գործերի փոխնախարարի տեղակալ։

Ֆարուք Լողօղլուն 1996-1998 թվականներին զբաղեցրել է Ադրբեջանում Թուրքիայի արտակարգ և լիազոր դեսպանի պաշտոնը, իսկ 1993-1996 թվականներին՝ Դանիայում Թուրքիայի դեսպանի պաշտոնը։

2000-2001 թվականներին եղել է Թուրքիայի արտաքին գործերի փոխնախարար։ 2001 թվականին էլ ստանձնել է ԱՄՆ-ում թուրքական դիվանագիտական առաքելության ղեկավարի պաշտոնը։

2006 թվականին Լողօղլուն թողել է դիվանագիտական ծառայությունը։ 2006-2008 թվականներին գլխավորել է Թուրքիայի առաջատար հետազոտական կազմակերպություններից մեկը՝ Եվրասիական ռազմավարական հետազոտությունների կենտրոնը, որը գործում է Անկարայում։ Լողօղլու 2006-2010 թվականներին զբաղեցրել է նաև UNESCO-ում թուրքական ազգային հանձնաժողովի փոխղեկավարի պաշտոնը։ Եղել է նաև Փարիզում UNESCO-ի գլխավոր համաժողովի մշակութային հանձնաժողովի նախագահ։ 2010 թվականին Լողօղլուն համագործակցել է Թուրքիայի փոփոխության շարժման (TDH) հետ։ Ավելի ուշ միացել է Ժողովրդահանրապետական կուսակցությանը ու 2011 թվականի հունիսին կայացած խորհրդարանական ընտրությունների արդյունքում Ադանայի մարզից ընտրվել Թուրքիայի Ազգային մեծ ժողովի պատգամավոր։ Եղել է Թուրքիայի մեջլիսի արտաքին հարաբերությունների հանձնաժողովի անդամ, Ժողովրդահանրապետական կուսակցության կուսակցակա խորհրդի անդամ ու կուսակցության փոխնախագահ՝ համակարգելով արտաքին հարաբերությունների ու միջազգային կազմակերպությունների հետ համագործակցության ուղղությունները։

## Աշխատություններ
Լողօղլուն «Իսմեթ Ինյոնյուն և ժամանակակից Թուրքիայի հիմնադրումը» գրքի հեղինակն է։ Այդ կենսագրականը պատմում է Թուրքիայի Հանրապետության երկրորդ նախագահ Իսմեթ Ինյոնյուի մասին։

## Անձնական կյանք
Ամուսնացած է Մևհիբե Լողօղլուի հետ։

## Տես նաև

* Ադրբեջանում Թուրքիայի դեսպաններ
* Ադրբեջանում Թուրքիայի դեսպանություն

## Ծանոթագրություններ

## Արտաքին հղումներ
*Biography at the Brussels Forum 

Կատեգորիա:Թուրք դիվանագետներ
Կատեգորիա:Թուրքիայի դեսպաններ
Կատեգորիա:Ադրբեջանում Թուրքիայի դեսպաններ
Կատեգորիա:Թուրքիայի 24-րդ գումարման մեջլիսի պատգամավորներ